Er hugsanlegt að tíminn líði ekki á ljóshraða þar sem tíminn líður hægar við mikinn hraða ? Ein helsta niðurstaða afstæðiskenningarinnar er sú að tveir athugendur hreyfist ævinlega innbyrðis með hraða sem er minni en ljóshraðinn c . Ef A er athugandi með sína klukku og B er annar athugandi með klukku og B hreyfist með miklum hraða v séð frá A þá virðist A sem klukka B gangi of hægt . En það er jafngilt að lýsa athugendunum tveimur frá sjónarhóli B sem heldur því fram að klukka A gangi of hægt . Þegar hraðinn v nálgast ljóshraðann þá virðist A sem klukkur B gangi hægar og hægar og því eru í raun engin takmörk sett hve hægt klukkur B geta gengið séð frá A. Þær munu þó aldrei geta stöðvast alveg því að hraðinn v getur aldrei orðið jafnmikill og ljóshraðinn . Hið eina sem getur hreyfst með ljóshraða séð frá A er ljósið sjálft og massalausar agnir , en engar slíkar agnir eru þekktar með fullri vissu nema ljósið sjálft , það er að segja ljóseindirnar . Það kann að vekja furðu að ekki sé hægt að komast á meiri hraða en ljóshraða ef maður ræður yfir nægilega öflugu geimskipi . Skýringin liggur í því að hversdagslegar hugmyndir okkar um tíma og vegalengdir og þar með hraða eiga ekki við um hluti sem hreyfast á hraða sem nálgast ljóshraðann . Þetta endurspeglast síðan einnig í breytingum á orku , því að það mundi þurfa óendanlega orku til að koma venjulegum hlut upp í ljóshraða .